DA Den Europæiske Unions Tidende CE 78/717

(2004/C 78 E/0765)

SKRIFTLIG FORESPØRGSEL E-1504/03

af Elly Plooij-van Gorsel (ELDR) til Kommissionen

(5. maj 2003)

Om: Sporbarhed af GMO-materiale i fødevarer

Europa-Parlamentet har nu fået forelagt Kommissionens forslag til direktiv om sporbarhed og mærkning af genetisk modificerede organismer (GMO'er) til andenbehandling. Det er en vigtig randbetingelse og et udgangspunkt for direktivet, at forbrugerne skal have mulighed for at vælge mellem produkter indeholdende GMO-materiale og GMO-frie produkter.

Den 28. november 2002 nåede Rådet (landbrug) til enighed om Kommissionens forslag. Der blev i den forbindelse fastsat tærskelværdier, der skal benyttes ved afgørelser om, hvorvidt et produkt skal mærkes som indeholdende GMO-materiale eller ej.

Helt konkret har Rådet fastsat tærskelværdien for GMO-materiale til 0,9 %. Derunder behøver et produkt ikke at blive mærket.

Samtidig er der fastsat en tærskelværdi på 0,5 % for et uvæsentligt indhold af GMO-materiale, som ikke er tilladt, men som skønnes risikofrit. Der er tale om en såkaldt »tolerancetærskel«, der skal være i kraft i tre år.

Kommissionen har glædet sig over enigheden i Rådet. Den 4. december 2002 satte Kommissionen det europæiske net af GMO-laboratorier i gang. Dette net af 45 europæiske laboratorier skal samarbejde om udvikling af metoder til sporing, identificering og kvantificering af GMO'er samt produktion af referencemateriale.

Systemet til sporing af GMO'er kræver de rigtige redskaber og hensigtsmæssige prøvemetoder.

1. I hvilket omfang er det efter Kommissionens opfattelse i realiteten muligt at spore tilstedeværelsen af denne forsvindende ringe mængde GMO-materiale i fødevarer?

2. Er de rigtige redskaber og hensigtsmæssige prøvemetoder allerede taget i brug for at spore tilstedeværelsen af GMO'er?

3. Er disse redskaber og metoder i bekræftende fald til rådighed i samme omfang i alle medlemsstater, og er de på samme niveau i alle medlemsstater?

Svar afgivet på Kommissionens vegne af Philippe Busquin

(17. juli 2003)

1. Kommissionen ønsker at understrege, at de tærskelværdier, der er opnået enighed om i den fælles holdning om forordningen om fødevarer og foder fremstillet af genetisk modificerede organismer (1), kun vedrører adventiv eller teknisk uundgåelig tilstedeværelse af genetisk modificeret materiale. Desuden er der opnået enighed om kravene vedrørende sporing af genetisk modificerede organismer (GMOer) samt fødevarer og foder fremstillet af GMOer i Rådets fælles holdning om sporbarhed og mærkning af genetisk modificerede organismer, og sporbarhed af fødevarer og foder fremstillet af genetisk modificerede organismer. Disse krav bygger på skriftlig dokumentation og indebærer, at operatørerne skal have indført systemer, hvormed de kan påvise, fra hvem de har modtaget sådanne produkter, og til hvem de har solgt sådanne produkter. Den fælles holdning forpligter ikke operatører til at teste, om der er GM-materiale i produkter. I de tilfælde, hvor der ikke findes analytiske detektionsmetoder på nuværende tidspunkt, kan nøjagtigheden og rigtigheden af oplysningerne på mærkningen kontrolleres ved hjælp af tilbagesporingssystemet. Hvad analytiske metoder angår, måles tilstedeværelsen af GMO ved at fastlægge mængden af GM-specifik DNA eller proteiner i en vis stikprøve, og de, der gennemfører testen, har dermed normalt behov for at kende til egenskaberne for de specifikke GMOer, de søger efter.

2. Redskaber til GMO-analyse er alment tilgængelige i de forskellige medlemsstaters statslige og private laboratorier. Protokoller til detektion af godkendte GMOer er også tilgængelige, som det er angivet i Kommissionens henstilling af 25. januar 2002 om et koordineret program for offentlig levnedsmiddelkontrol i 2002 (2). Med henblik på at lette detektionen stilles der i lovforslaget om fødevarer og foder fremstillet af GMOer krav om, at anmelderen forelægger en metode som en del af tilladelsesproceduren samt indsender materialet til produktionen af certificerede referencematerialer.

3. Alle medlemsstater formodes at råde over instrumenter og metoder, der opfylder de relevante standarder. Endvidere driver Kommissionen det europæiske netværk af GMO-laboratorier. Netværket består af mere end 40 kontrollaboratorier i medlemsstaterne, og tiltrædelseslandene har fuld adgang til disse. Netværket er også i kontakt med alle EU's globale handelspartnere. Et af målene er at lette håndhævelsen af reglerne om mærkning og sporbarhed af GMO'er i fødekæden.

(1) EUT C 113 E af 13.5.2003.

(2) EFT L 26 af 30.1.2002.